KOMISIJOS SPRENDIMAS
2009 m. gruodžio 18 d.
priimti daugiametę 2011-2013 m. Bendrijos žuvininkystės sektoriaus duomenų rinkimo, tvarkymo ir naudojimo programą
(pranešta dokumentu Nr. C(2009) 10121)
(2010/93/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2008 m. vasario 25 d. Tarybos reglamentą (EB) Nr. 199/2008 dėl Bendrijos sistemos, skirtos duomenų rinkimui, tvarkymui ir naudojimui žuvininkystės sektoriuje bei paramai mokslinėms rekomendacijoms dėl bendros žuvininkystės politikos, sukūrimo (1), ypač į jo 3 straipsnio 1 dalį,
kadangi:
(1)
Pagal Reglamento (EB) Nr. 199/2008 3 straipsnio 2 dalį daugiametė Bendrijos žuvininkystės sektoriaus duomenų rinkimo, tvarkymo ir naudojimo programa turi būti rengiama trejiems metams. Todėl reikia parengti daugiametę 2011-2013 m. Bendrijos programą.
(2)
2009 m. vasario 5 d. Komisijos komunikate dėl Europos bendrijos veiksmų plano, skirto ryklių ištekliams išsaugoti ir valdyti (2) rekomenduojama rinkti patikimus ir išsamius konkrečių žuvų rūšių verslinės žvejybos, kurią vykdant, be kita ko, žvejojamos kremzlinės žuvys (toliau - rykliai), kiekybinius ir biologinius duomenis. Be to, siūloma reguliariai stebėti vykdant mėgėjų žvejybą, per kurią, be kita ko, žvejojamos ryklių rūšies žuvys, sužvejotų žuvų kiekius.
(3)
Remdamasis minėtu komunikatu, Žuvininkystės mokslo, technikos ir ekonomikos komitetas (ŽMTEK, angl. STECF) rekomendavo rinkti duomenis apie tokią verslinę ir mėgėjų žvejybą ir juos įtraukti į žvejybos veiklos pagal regionus sąrašą ir į biologinių kintamųjų sąrašą.
(4)
Todėl daugiametėje 2011-2013 m. Bendrijos programoje be duomenų, kurių pagal Komisijos sprendimą 2008/949/EB (3) jau reikalaujama 2009-2010 m. programavimo laikotarpiui, turėtų būti numatytas duomenų apie ryklius rinkimas, tvarkymas ir naudojimas.
(5)
Siekiant teisinio tikrumo, Sprendimas 2008/949/EB turėtų būti panaikintas 2011 m. sausio 1 d.
(6)
Šiame sprendime numatytos priemonės atitinka Žuvininkystės ir akvakultūros vadybos komiteto nuomonę,
PRIĖMĖ ŠĮ SPRENDIMĄ:
1 straipsnis
Priede pateikiama Reglamento (EB) Nr. 199/2008 3 straipsnio 1 dalyje nurodyta daugiametė 2011-2013 m. Bendrijos žuvininkystės sektoriaus duomenų rinkimo, tvarkymo ir naudojimo programa.
2 straipsnis
Sprendimas 2008/949/EB panaikinamas 2011 m. sausio 1 d.
3 straipsnis
Šis sprendimas skirtas valstybėms narėms.
Priimta Briuselyje 2009 m. gruodžio 18 d.